2021/0169 (NLE)

Propunere de

DECIZIE DE PUNERE ÎN APLICARE A CONSILIULUI

de aprobare a evaluării planului de redresare și reziliență al Belgiei

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență, în special articolul 20,

având în vedere propunerea Comisiei Europene,

întrucât:

(1)Pandemia de COVID-19 a avut un impact perturbator asupra economiei Belgiei. În 2019, în Belgia, produsul intern brut (PIB) pe cap de locuitor a fost 133 % din media UE. Conform previziunilor Comisiei din primăvara anului 2021, PIB-ul real al Belgiei a scăzut cu 6,3 % în 2020, iar cumulat în 2020 și 2021 se preconizează o scădere cu 2,0 % a acestuia. Printre elementele mai vechi cu impact asupra performanței economice pe termen mediu se numără, în special, ponderea ridicată a datoriei publice, o sarcină fiscală relativ ridicată asupra veniturilor salariale, rate comparativ ridicate de șomaj structural și de inactivitate, precum și un mediu de afaceri care nu este întotdeauna favorabil spiritului antreprenorial.

(2)La 9 iulie 2019 și la 20 iulie 2020, Consiliul a adresat recomandări Belgiei în contextul semestrului european. În special, Consiliul a recomandat să se ia toate măsurile necesare pentru a combate în mod eficace pandemia, a susține economia și a sprijini redresarea viitoare, iar, atunci când condițiile economice vor permite acest lucru, să aplice politici fiscal-bugetare menite să atingă poziții fiscal-bugetare prudente pe termen mediu și să asigure sustenabilitatea datoriei, sporind, în același timp, investițiile. Tot în domeniul finanțelor publice, Consiliul a recomandat continue reformele pentru a asigura sustenabilitatea fiscală a sistemului de îngrijire pe termen lung și a sistemului de pensii, inclusiv prin limitarea posibilităților de ieșire anticipată de pe piața muncii, să se îmbunătățească structura și eficiența cheltuielilor publice, în special prin analize ale cheltuielilor, și să amelioreze coordonarea politicilor fiscale de către toate nivelurile de guvernare, pentru a face loc investițiilor publice. De asemenea, Consiliul a recomandat Belgiei să consolideze reziliența globală a sistemului de sănătate și să garanteze aprovizionarea cu produse medicale critice și să atenueze impactul asupra ocupării forței de muncă și impactul social al crizei, în special prin promovarea unor măsuri active eficace de ocupare a forței de muncă și prin încurajarea dezvoltării competențelor. În plus, Consiliul a recomandat Belgiei să asigure punerea în aplicare eficace a măsurilor de furnizare de lichidități pentru IMM­uri și pentru persoanele care desfășoară o activitate independentă și să îmbunătățească mediul de afaceri, inclusiv prin reducerea sarcinii administrative și de reglementare pentru a stimula spiritul antreprenorial și pentru a elimina barierele din calea concurenței în domeniul serviciilor, în special al serviciilor de telecomunicații, al comerțului cu amănuntul și al serviciilor profesionale. În ceea ce privește investițiile, Consiliul a recomandat Belgiei să concentreze la începutul perioadei proiectele de investiții publice mature și să promoveze investițiile private pentru a favoriza redresarea economică, să axeze investițiile pe tranziția verde și cea digitală, în special pe transportul durabil, inclusiv modernizarea infrastructurii feroviare, pe producția și utilizarea curată și eficientă a energiei, pe economia circulară, pe digitalizare și infrastructură digitală, cum ar fi rețelele 5G și gigabit, precum și pe cercetare și inovare. În domeniul transporturilor, Consiliul a recomandat Belgiei și să abordeze provocările din ce în ce mai mari legate de mobilitate, prin consolidarea stimulentelor și eliminarea barierelor pentru a spori oferta și cererea de transport colectiv și cu emisii scăzute. Ca ultim punct, în domeniul ocupării forței de muncă și al educației și formării, Consiliul a recomandat Belgiei să elimine contrastimulentele pentru încadrarea în muncă și să se consolideze eficacitatea politicilor active în domeniul pieței forței de muncă, în special pentru lucrătorii slab calificați, lucrătorii în vârstă și persoanele provenite dintr-un context de migrație, să se îmbunătățească performanțele și caracterul incluziv al sistemelor de educație și de formare profesională și să se reducă decalajul între competențe și cererea pieței. În urma evaluării progreselor înregistrate în ceea ce privește punerea în aplicare a acestor recomandări specifice țării până la momentul transmiterii planului de redresare și reziliență, Comisia a constatat că s-au realizat progrese substanțiale în cazul recomandării specifice referitoare la luarea tuturor măsurilor necesare, în conformitate cu clauza derogatorie generală din Pactul de stabilite și de creștere, pentru combaterea eficace a pandemiei de COVID­19, susținerea economiei și sprijinirea redresării viitoare.

(3)[În Recomandarea Consiliului privind politica economică a zonei euro statele membre din zona euro au fost încurajate să ia măsuri, inclusiv prin intermediul planurilor de redresare și reziliență, pentru a asigura, printre altele, o orientare politică care să sprijine redresarea și să îmbunătățească în continuare convergența, reziliența și o creștere durabilă și favorabilă incluziunii. Recomandarea Consiliului a menționat, de asemenea, consolidarea cadrelor instituționale naționale, asigurarea stabilității macrofinanciare și finalizarea uniunii economice și monetare, precum și consolidarea rolului internațional al monedei euro.] [If the Council recommendation is not adopted by the time of the CID adoption, please remove the recital]

(4)La 30 aprilie 2021, Belgia a transmis Comisiei planul său național de redresare și reziliență, în conformitate cu articolul 18 alineatul (1) din Regulamentul (UE) 2021/241. Transmiterea planului de redresare și reziliență a avut loc în urma unui proces de consultare care s-a desfășurat în conformitate cu cadrul juridic național și la care au participat autoritățile locale și regionale, partenerii sociali, organizațiile societății civile, organizațiile de tineret și alte părți interesate relevante. Asumarea la nivel național a planurilor de redresare și reziliență stă la baza implementării cu succes a acestora, a impactului de durată la nivel național și a credibilității acestora la nivel european. În temeiul articolului 19 din regulamentul menționat, Comisia a evaluat relevanța, eficacitatea, eficiența și coerența planului de redresare și reziliență, în conformitate cu orientările privind evaluarea prevăzute în anexa V la regulamentul menționat.

(5)Planurile de redresare și reziliență ar trebui să urmărească obiectivele generale ale Mecanismului de redresare și reziliență instituit prin Regulamentul (UE) 2021/241 și ale Instrumentului de redresare al UE instituit prin Regulamentul (UE) 2020/2094 al Consiliului pentru a sprijini redresarea în urma crizei provocate de pandemia de COVID-19. Acestea ar trebui să promoveze coeziunea economică, socială și teritorială a Uniunii prin contribuția la cei șase piloni menționați la articolul 3 din Regulamentul (UE) 2021/241.

(6)Implementarea planurilor de redresare și reziliență ale statelor membre va constitui un efort coordonat de investiții și reforme în întreaga Uniune. Prin punerea în aplicare coordonată și simultană a acestor reforme și investiții și prin implementarea proiectelor transfrontaliere, aceste reforme și investiții se vor consolida reciproc și vor genera efecte de propagare pozitive în întreaga Uniune. Prin urmare, aproximativ o treime din impactul mecanismului asupra creșterii economice și a creării de locuri de muncă în statele membre va rezulta din efectele de propagare din alte state membre.

Un răspuns echilibrat care să contribuie la îndeplinirea obiectivelor din cadrul celor șase piloni

(7)În conformitate cu articolul 19 alineatul (3) litera (a) și cu secțiunea 2.1 din anexa V la Regulamentul (UE) 2021/241, planul de redresare și reziliență reprezintă în mare măsură (nota A) un răspuns cuprinzător și echilibrat în mod adecvat la situația economică și socială, contribuind astfel în mod corespunzător la toți cei șase piloni menționați la articolul 3 din Regulamentul (UE) 2021/241, ținând seama de provocările specifice cu care se confruntă statul membru în cauză și de alocarea financiară care i-a fost atribuită.